b'\n_START_ARTICLE_\nSemenarna Ljubljana\n_START_PARAGRAPH_\nSemenarna Ljubljana je nekdanja delni\xc5\xa1ka dru\xc5\xbeba ter sedaj dru\xc5\xbeba z omejeno odgovornostjo s sede\xc5\xbeem v Ljubljani, ki se je v za\xc4\x8detku obstoja ukvarjalo s prodajo semen, v zadnjem \xc4\x8dasu pa je uradni vzdr\xc5\xbeevalec vseh 64 slovenskih avtohtonih vrst polj\xc5\xa1\xc4\x8din in ve\xc4\x8d kot 35 vrst vrtnin ter podjetje z verigo malo in veleprodajnih trgovin za vrti\xc4\x8dkarje in kmete (blagovni znamki Kalia in Rodovita).\n_START_SECTION_\nZa\xc4\x8detki: Sever in Comp.\n_START_PARAGRAPH_\nKot za\xc4\x8detek poslovanja podjetja se \xc5\xa1teje leto 1906, ko je poslovne\xc5\xbe Maks Sever v Ljubljani pri\xc4\x8del s prodajo semen na stojnici, nato pa odprl \xc5\xa1e prvo trgovino s semeni na drobno. Prodajna mre\xc5\xbea se je hitro \xc5\xa1irila. Leta 1915 je Sever \xc5\xbee imel podru\xc5\xbenico v Zagrebu, leta 1919 pa v Trstu. Leta 1925 je sede\xc5\xbe podjetja in \xc4\x8distilnico ter pakirnico prenesel na Gosposvetsko cesto 5, kjer je bil nato sede\xc5\xbe podjetja do selitve na Dolenjsko cesto leta 1994. Leta 1935 je Sever ustanovil podru\xc5\xbenico s trgovino in \xc4\x8distilnico semen v Beogradu, s pridelovalnim zaledjem v Vojvodini. Istega leta je kupil \xc5\xa1e 85 hektarov veliko posest na gra\xc5\xa1\xc4\x8dinskem posestvu v Selu pri Radohovi vasi, kjer je uredil klimatiziran rastlinjak, organiziral odbiranje semenskega materiala in pridelavo semen ter v na novo urejenih prostorih zgradil \xc4\x8distilnico semen in skladi\xc5\xa1\xc4\x8de._NEWLINE_V za\xc4\x8detku je Sever vso seme uva\xc5\xbeal iz razli\xc4\x8dnih evropskih de\xc5\xbeel. S selekcijo in pridelovanjem semen na lastnem posestvu in pri kooperantih v Sloveniji in v takratni Jugoslaviji pa je za\xc4\x8del \xc5\xa1iriti poznavanje svojega podjetja tudi zunaj Slovenije, po Evropi in v zadnjih letih tudi v ZDA.\n_START_SECTION_\n1945: nacionalizacija in preimenovanje v Semenarno\n_START_PARAGRAPH_\nPo drugi svetovni vojni je bila Severjevo podjetje nacionalizirano, Sever pa se je \xc5\xa1e pojavljal v vlogi svetovalca. Osnovna naloga tedanje Semenarne je bila organizacija razmno\xc5\xbeevanja, selekcija, preizku\xc5\xa1anje in pridelovanje semen na svojih obratih in pri Kmetijskih zadrugah v Sloveniji, poleg tega pa \xc5\xa1e organizacija nakupa, razdeljevanje ter prodaja vseh vrst semen. Reorganizacija v letu 1953 je za Semenarno pomenila tudi pridobitev zunanjetrgovinske registracije. Podjetje je \xc5\xbee v preteklosti imelo organizirana predstavni\xc5\xa1tva na podro\xc4\x8dju jugovzhodne Evrope._NEWLINE_Leta 1991, ko se je Slovenija osamosvojila, je Semenarna izgubila trge na obmo\xc4\x8dju republik nekdanje Jugoslavije, kar je pomenilo zlasti velik upad veleprodaje. Ker je Semenarna v tistem obdobju \xc5\xbeelela pre\xc5\xbeiveti, se je morala odlo\xc4\x8diti za uvedbo dodatnih programov, in sicer za prodajo hrane za male \xc5\xbeivali, vrtne tehnike in agrokemije. \xc5\xa0irila se je maloprodajna mre\xc5\xbea; tako je Semenarna leta 1994 odprla prvi vrtni center ob svojem novem sede\xc5\xbeu na Dolenjski cesti._NEWLINE_V letu 1995 se je Semenarna Ljubljana preoblikovala v delni\xc5\xa1ko dru\xc5\xbebo._NEWLINE_V letu 2009 so se tudi zaradi posledic svetovne gospodarske krize pri\xc4\x8deli postopki za zaprtje h\xc4\x8derinskega podjetja Semenarna Hungaria, isto\xc4\x8dasno pa so se pojavila prva razmi\xc5\xa1ljanja \xc5\xa1e o zaprtju h\xc4\x8derinskega podjetja Semenarna Kosove. V tem \xc4\x8dasu je podjetje doseglo vrhunec po \xc5\xa1tevilu zaposlenih, okoli 500. V letu 2010 je Semenarna Ljubljana poslovala le \xc5\xa1e s povezanima podjetjema v Srbiji in na Hrva\xc5\xa1kem. V letu 2011 je Semenarna Ljubljana do\xc5\xbeivela reorganizacijo. Leto 2011 je podjetje Semenarna Ljubljana zaklju\xc4\x8dilo s 24 vrtnimi centri v okviru verige Kalia in 14 centrov v okviru verige Rodovita. Semenarna je leta 2012 kon\xc4\x8dala poslovanje s 14 milijoni evrov izgube in v za\xc4\x8detku leta 2013 pri\xc4\x8delo s postopkom prisilne poravnave. V letu 2013 je le malo manjkalo, da na podlagi niza nenavadnih poslovnih dogodkov ni pristala v italijanski lasti. Po dokapitalizaciji, za katero je poskrbela De\xc5\xbeelna banka Slovenije, je Semenarna v bankini stoodstotni lasti in s tem tudi v lasti zadrug. Podjetje se je iz delni\xc5\xa1ke dru\xc5\xbebe preoblikovalo tudi v dru\xc5\xbebo z omejeno odgovornostjo. Postopek prisilne poravnave je ob 110. obletnici poslovanja v letu 2016 \xc5\xa1e potekal, vendar je podjetje \xc5\xbee poslovalo z dobi\xc4\x8dkom. Podjetje s svojo dejavnostjo \xc5\xa1e vedno skrbi za ohranjevanje avtohtonih ve\xc4\x8d kot 60 vrst polj\xc5\xa1\xc4\x8din in 35 vrst vrtnin.'